Mazurek, Milan, poslanec NR SR (2021-01-29):
Vážené dámy, vážení páni, úprimne ma mrzí, že tento nesmierne dôležitý zákon a práve v tomto volebnom období a v tejto situácii, v ktorej sa Slovenská republika nachádza, prišiel na rokovanie až teraz v piatok poobede, keď tu je možno 20 poslancov a aj to by som asi preháňal. Tých koaličných, tých by sme nespočítali ani prstoch dvoch rúk, pretože je ich menej. Ale myslím si, že je dôležité sa o tomto začať úplne na rovinu, otvorene baviť, aby sme si povedali jasne svoje stanoviská a vyjasnili si pred ľuďmi, či to, čo ste pred voľbami sľubovali, či to, ako tu Igor Matovič behal s tými tabuľkami, že sirotám 1,50, poslancom 1 500, či to boli len plané sľuby, či to boli len frázy, ako nalákať svojich voličov do svojho košiara, alebo to boli vážne veci, ktoré dnes chce ako premiér Slovenskej republiky zrealizovať. Začiatkom tohto volebného obdobia, keď sa tu neustále pertraktovala tá kríza a jej ekonomické dôsledky, bol predložený návrh, cez procedurálny návrh, aby bola vláda zaviazaná k tomu, aby vypracovala návrh zákona, ktorý by znížil platy poslancov Národnej rady. Ono je to totižto úplne legitímna požiadavka, pretože ak vidíme, že vláda škrtá na dôchodkoch, škrtá na sociálnom zabezpečení, škrtá dokonca na obedoch pre deti, tak je úplne legitímne, normálne, racionálne a hlavne ľudské a úprimné požadovať, aby začala škrtať tam, kde to nebolí, škrtať tam, kde si to môže dovoliť, a škrtať tam, kde to tí ľudia, tí zamestnanci, tí, ktorí poberajú tie najvyššie platy v štátnej správe, ani len nepocítia. A práve to sú poslanci Národnej rady, to sú ministri, to sú prípadne sudcovia, prezidentka a ďalší tí, ktorí zarábajú doslova neúmerne vysoké sumy v porovnaní s bežným pracujúcim človekom na Slovensku, z ktorých mnohí dnes prichádzajú alebo už prišli o prácu. A práve vtedy boli argumentácie, ktoré tu predstavovali rôzni poslanci, za všetkých spomeniem známeho komika Jozefa Pročka, ktorý sám nevie, ako sa tu ocitol, a ktorý vysvetľoval, že takto sa to nedá zrealizovať, že my nemôžme znížiť platy poslancov takýmto spôsobom, že procedurálny návrh skrátka nie je tou správnou formou. V poriadku. Chcete sa naťahovať o slovíčka, chcete sa naťahovať o detaily, tu máte jasný návrh zákona. Návrh zákona, ktorý by prestal naväzovať plat poslanca Národnej rady na priemernú mzdu v národnom hospodárstve, pretože tento údaj je fiktívny. A je fiktívny z tohto hľadiska, pretože väčšina obyvateľov Slovenska sa na tú priemernú mzdu len z diaľky pozerá a hovorí si, to snáď nie je pravda. Toľko som na výplate nikdy v živote nemal. Zarábajú neúmerne menej oproti tomu, čo je deklarované ako priemerná mzda. A keďže je táto priemerná mzda úplne uletený, iracionálny údaj, ktorý nezodpovedá realite na Slovensku, vzhľadom na to, ako je deformovaný pri jeho samotnom výpočte, je legitímne nastaviť situáciu tak, aby sa platy poslancov Národnej rady vypočítavali z minimálnej mzdy, pretože minimálna mzda je to, čo by podľa zákona, aj keď vieme, že dejú sa rôzne čachre-machre, mal zarobiť každý jeden zamestnanec v národnom hospodárstve. Z pohľadu štátnej správy by došlo k niekoľko desiatok miliónov eur úspore, z pohľadu štátneho rozpočtu by to bolo veľkým prínosom. Z pohľadu ľudí by to bolo úžasné gesto poslancov Národnej rady, pretože by ukázali, že im na nich záleží, že sú v tej situácii spolu s nimi, že keď im tu vedia škrtať dôchodky, že keď im tu vedia obmedzovať sociálne zabezpečenie, a robia to práve strany, ktoré sľubovali pred voľbami, že toto nikdy robiť nebudú, že sa vedia podeliť aj s nimi a že sa vedia vcítiť, vcítiť aspoň čiastočne do tej situácie, ktorú ľudia zažívajú. A predovšetkým by to bol od vlády nesmierne silný signál, že tie Matovičove divadlá, ktoré tu predvádzal, neboli len divadlami, ale že to tak úprimne vo svojom srdci cítil a že keď tu, si to pamätám ako poslanec, keď tu stál a behal s tou tabuľkou, ako sirotám smerácka vláda dala len 1,50 a poslancom, tým nenažrancom, 1 500, takže dnes môže ukázať, že to nebola len tabuľka, ale že to myslel smrteľne vážne. Ja viem dobre, že v koalícii sú rôzne názory, že povedzme SaS by toto nikdy nepodporila, pretože oni sami o sebe majú takú vysokú mienku, že by si zaslúžili aj 10-tisíc eur mesačne, keďže to povedala aj v minulom volebnom období pani poslankyňa Cigániková, súčasná predsedníčka zdravotného výboru. Ja som tu sedel, pozeral a neveril vlastným očiam a predpokladám, že takáto mienka prevláda v klube SaS. Ja to rešpektujem. Oni sami seba vidia ako takýchto úžasných, dokonalých, vzdelaných, fantastických, perfektných a s takým neuveriteľným prínosom pre národ a pre republiku, že si to zaslúžia. Dobre, nech je tak. Ale mottom ste tu vy, poslanci OĽANO, ktorí boli zvolení práve za toho Igora Matoviča. Je vás dosť a možno nejakým konštruktívnym rokovaním v opozícii by ste mohli dosiahnuť to, že aj napriek strane SaS by toto mohlo byť schválené. Podľa mňa pre ľudí nesmieme pozerať na to, kto si čo myslí, či sa z toho niekto bude smiať, či sa nejaký poslanec SaS rozplače. Musíme pozerať len na to, či to ľuďom pomôže, či je to akt solidarity, ktorý si dnes ľudia zaslúžia od poslancov vidieť, a či je to správne, pretože ja tento návrh zákona podporím. Ja tu otvorene hovorím, že ak by sa našlo v Národnej rade dostatok poslancov, ktorí by to odhlasovali, ja to bez problémov aj v tomto prípade podporím, pretože mi to nevadí, pretože to rešpektujem. Veď nám tu neuveriteľným spôsobom narastá nezamestnanosť. Vládne opatrenia, ktoré si častokrát odporujú a ktoré idú jedno proti druhému a ktoré likvidujú obrovské segmenty slovenského podnikania a spôsobujú, že ľudia nemajú z čoho žiť, tak dnes tá istá vláda nemôže tvrdiť, že na dôchodcov nemáme, ale na poslancov máme. Že dôchodcovia sa musia uskromniť, ale poslanci nemusia, že deti v školách už nebudú dostávať obedy v takej miere, ako to bolo predtým, ale poslanci si nič škrtať nebudú. Rozumiete, o aké obludné pokrytectvo tu v tomto prípade ide? A nielen z toho hľadiska, že je to ľudsky nechutné voči všetkým obyvateľom Slovenskej republiky, ale je to napľutie do tváre predovšetkým voličom strany OĽANO. Znovu prízvukujem, nebol som to ja, kto tu behal s tabuľkami, poslanci budú mať o 1 500 naviac. Nebol som to ja, kto vravel, že procedurálnym návrhom sa jednoducho platy nedajú znížiť, aj keď procedurálny návrh svojím obsahom zaväzoval vládu k tomu, aby predstavila tento návrh zákona, ale dnes tu máte formu, ktorou sa to zrealizovať dá. A keď už budeme hľadať kompromis, keď už si poviete, že nie, ja sa nebudem uskromňovať z tých 4 500, v poriadku, tak sa dohodnime aspoň na tom, že to dáte do doby, kým oficiálne bude nejaký konsenzus na tom v spoločnosti, že je tu finančná kríza, ktorú potrebujeme riešiť. Keď sa kríza skončí, keď bude všeobecný konsenzus na tom, že kríza skončila, že ekonomika opäť prišla do tej doby konjunktúry a že rastie, v poriadku, potom sa to môže rozmraziť a tí poslanci môžu mať tie platy späť. Ale dnes potrebujú ukázať ľuďom ten akt solidarity, to minimum, pretože každý jeden z nás bez tých 1 500 eur prežije. Ale tí ľudia, ktorí zarábali 600, 700 a možno ešte menej a prišli o prácu kvôli opatreniam, tí kuchári, čašníci, ľudia, ktorí pracujú v cestovnom ruchu, ľudia, ktorí pracujú vo fitnescentrách, tí podnikatelia a ďalšie, ďalšie, ďalšie segmenty, tí bez svojich výplat nevedia prežiť. Lenže vy ste im ich zobrali a dnes im neumožňujete pracovať ďalej. A chcete, aby do konca života žili na nejakej pandemickej SOS, aby len prežívali, aby ten život nemohli mať normálne hodnotný. A keď už to chcete, keď už to takto do ľudí tlačíte, tak im aspoň ukážte tú solidaritu priamo zo strany poslancov. Tento návrh zákona by ušetril obrovské milióny eur, pomohol by ľuďom, pomohol by štátnemu rozpočtu, pomohol by zmierňovať následky krízy a bol by skvelým signálom pre ľudí a konečne by Igor Matovič ukázal, že je chlap a že to, čo tu tvrdil, skutočne dodrží a že to neboli len predvolebné heslá a frázy. Ďakujem veľmi pekne.